جان المفروض اكتب هذا البوست بيوم الاحد بس ما صارلي وكت، يوم الاحد جان يوم مميز وحلو كلش، ابتدت حلاوته من قبل فترة لمن بدينا بالتحضيرات لصورة التخرج الجماعية، يوم الاربعاء جان يوم غريب كلش من العاصفة الي صارت ودرجة الحرارة الي انخفضت بشكل ما متعودين عليه بشهر الرابع الى المطر الي ما خلصت منه ومطرت علية من اول ما دخلت للكلية ونكعت، وبردت، بس كل هذا نسيته لآن بدينا بعدها بالتحضيرات للحفلة وتعليك الزينة واللافتات والاسماء الخاصة بالدفعة مالتنا، واسم دورة التخرج والالقاب لكل شخص، جان يوم مميز كلش وما تصورت من بعد المطر والبرد الي شفته وحسيته راح يصير هيجي يوم حلو وما ننساه.. مر الاربعاء والخميس والجمعة والسبت ورحنا الاحد للكلية وكلنا متحضرين، جانت اغلب اقسام الكلية صور تخرجهم يوم الاحد، اكثر البنات لابسات الابيض والاسود، والشباب على اخر اناقة، منظرنا حلو، الي يشوفنا يكول المستقبل من صدك كدامهم وما يكول علينا مستقبلنا مجهول وبس الله الي يدري ليوين راح نوصل كلنا من بعد التخرج.
من احلى الي صارلي بيوم التخرج اتصال من اختي الصبح، دة تباركلي على التخرج، وصديقاتي من غير كليات اتصلوا بية بنفس اليوم، ورجوع صديقتي علوش من سوريا من بعد فترة غياب طويلة جدا بسبب الظروف لكن الحمدلله رجع عدد الكروب مكتمل، بس اكيد ينقصنا (يوني) الي داومت ويانا سنتين بس وسافرت بعدها واكيد السبب اوضاع العراق، الصور الي اخذناها هواية، فحبيت اخلي الصور الخاصة باللافتات والزينة، ومن بعد صورة التخرج، والوكت الحلو، والتصوير، والدي جي والاغاني، صورنا لقاء على قناة العراقية، يسألونا عن مشاعرنا بهذا اليوم وشنو هي الخطط والمشاريع من بعد التخرج، ما ادري الطاقة من وين اجتي علية وكلت الا احجي!! المذيع سالني عن مشاعري وكلته اكيد هي مشاعر فرح لان يوم حلو ومنجمعين ودة نحتفل بالتخرج بس بنفس الوكت اكو مشاعر حزن لان الايام الحلوة انكضت بسرعة والزمالات والعلاقات الاجتماعية بداخل الجامعات ما تتكرر من بعدها، كل هذا راح يصير من الماضي وتبقى منها صور وذكريات، وخاصة احنة الشباب العراقي مستقبلنا مجهول ما نكدر نحقق طموحنا بالشكل الي نريده لان راح نواجه صعوبات، بس نكول الله كريم.. وانتظرنا اللقاء يطلع، وصورونا..والحمدلله طلعنا بس شنو مقتطفاااااات فقط، واني الوحيدة الي طلعوني احجي من مجموعتنا من قسم الفرنسي وجبت كامرا الفديو وصورت حتى اكون موثقة كل التفاصيل الخاصة بهذا اليوم، حتى الشريط الي نلبسه احنة المتخرجين وعليه العلم الفرنسي احتفظت بي..
وبدينا بالتعداد العكسي، الايام الباقية النا قليلة كلش، ايام الكلية والدراسة والامتحانات والتجمعات الحلوة راح تنتهي، الحمدلله جانت ايام حلوة بالنسبة الي، حبيت الكل، والكل حبوني وكونت صداقات حلوة ومحترمة، وجنت متوفقة بدراستي، ومتمكنة من اللغة بس اريد اطور نفسي اكثر واكثر، واتمنى ان اكدر اكمل دراسة، او اتخصص بمجال العمل بالجامعة او اي مجال بأختصاصي وتكون اللغة الفرنسية دائما محور مهم يشغلني، لان هي الشي الوحيد الي راح يبقى عايش وياية ويذكرني بكل لحظة كضيتها بالكلية حلوة او مرة، وبكل ضحكة سمعناها بموقف حلو وبكل دمعة تنزل على يوم الوداع..اتمنى للكل السلامة والصحة دائما، وان يجي يوم ونلتقي مرة ثانية حتى لو بالصدفة..
ميشو..